Dolci bied smaak van Italië | Netwerk24
Dolci bied smaak van Italië
Deur Terésa Coetzee 11 Januarie 2019 00:00
As Italiaanse kookkuns jou opgewonde maak, is die Dolci Café in Craighall Park 'n plek waar jy 'n draai moet gaan maak.
Seekos-risotto.Foto: Terésa Coetzee
Die restaurant word besit en bestuur deur die sjef Jackie Righi-Boyd, wat 'n baie diepgewortelde familiegeskiedenis in die restaurantbedryf het, en haar man, die akteur Clayton Boyd, asook hul vennoot, Zoran Mijailovic.
Dolci Café het in 2015 as 'n klein Italiaanse bakkery begin en het sedertdien uitgebrei tot 'n volwaardige Italiaanse restaurant waar jy jou smaakknoppies met eg-Italiaanse disse kan bederf – van die tuisgemaakte pasta en gnocchi tot die verskeidenheid kalfsvleisdisse. Daar is ook die tagliata di manzo (gesnyde beesfillet met Italiaanse tamaties en aartappels) wat stadig gekook is, die cotoleta di pollo, 'n hoenderschnitzel wat met varsgesnyde tamatie en gekookte baba-aartappels in botter en pietersielie en 'n tuisgemaakte kaassous bedien word.
Tuisgemaakte pastapakkies met parmesaankaas. Foto: Terésa Coetzee
Tradisionele Italiaanse tamatie pastasous bedien op gnocchi. Foto:
Die nageregte op die spyskaart is 'n hoogtepunt en hier word jy op die Italiaanse manier getrakteer met lekkernye soos tiramisu en Jackie se ouma se poeding wat bestaan uit room, amaretti-beskuitjies, pekanneute en donkersjokolade.
Daar heers 'n heerlike at­mosfeer in die gesellige outentieke restaurant en besoekers kan kies of hulle binne of buite wil sit.
Die restaurant is oop vir ontbyt, middagete en aandete van Maandag tot Saterdag en vir ontbyt en middagete op Sondae. Hulle het 'n uitgebreide wynlys met top- Suid-Afrikaanse en internasionale wyne.